प्रखंड कार्यालय परिसर स्थित बीआरसी में 10 शिक्षकों का 5 महीने से लंबित वेतन भुगतान नहीं होने से आक्रोशित शिक्षकों ने बीईओ विजय कुमार झा को शनिवार को बंधक बना लिया और जमकर प्रदर्शन किया। वहीं, शिक्षकों द्वारा आत्मदाह करने की सूचना को लेकर बीआरसी में अफरातफरी मची रही। मौके पर पहुंचे सीओ केके द्विवेदी, एसआई प्रमोद कुमार यादव, जिला पार्षद पति बालेन्द्र सिंह ने बीईओ सरैया विजय कुमार झा, बीईओ पोखरैरा अंचल गुलाब चंद्र राम व शिक्षकों से मामले की जानकारी ली। सीओ ने डीईओ ललन प्रसाद सिंह से फोन पर वार्ता के बाद शिक्षकों को शुक्रवार तक लंबित वेतन के भुगतान का आश्वासन दिया। जिसके बाद शिक्षकों ने बीईओ को मुक्त किया। शिक्षक शिवचंद्र राम, सुनीता कुमारी, सुनीता गुप्ता, सुनील राम, बलराम कुमार, शुभकिरण कुमारी, पिंकी कुमारी, आभा कुमारी आदि ने बताया कि वेवजह शिक्षकों का शोषण किया जा रहा है। शिकायती आवेदन पर डीईओ द्वारा प्रखंड के 20 शिक्षकों के वेतन भुगतान पर रोक लगाने का आदेश दिया गया था। जबकि पूर्व में 20 शिक्षकों में से 5 शिक्षक को हटाया जा चुका है। बाकी 15 शिक्षकों में 10 शिक्षकों का जांचोपरांत सही पाए जाने पर डीईओ ने 15 अक्टूबर को वेतन भुगतान का आदेश निर्गत किया था। इस आधार पर बीइओ ने वेतन विपत्र बनाकर डीपीओ स्थापना कार्यालय में जमा करा दिया था। इसके बावजूद छठ पर्व के अवसर पर शिक्षकों को 5 महीने का वेतन भुगतान नहीं किया जा रहा है। शिक्षकों ने पूर्व में ही अधिकारियों को आवेदन देकर 10 नवंबर को बीआरसी परिसर में आत्मदाह एवं प्रदर्शन की चेतावनी दी थी। मौके पर प्रियदर्शी उमाशंकर सिंह, विजय सिंह, राजू कुमार भी उपस्थित थे।